Imtella' Mejju 24, 2021 Id-Direttur tal-Protezzjoni Ċivili, Emanuel Psaila, qal li x-xogħol tal-protezzjoni ċivili huwa wieħed ta' vokazzjoni, tant li f'ċertu każi trid tkun lest tmut għal ħaddieħor. Meta kien qed jitkellem fuq TVAM dalgħodu, is-Sur Psaila qal li minkejja li jittieħdu l-miżuri kollha ta' sigurtà, jibqa' l-fatt li l-membri tal-Protezzjoni Ċivili qed jissugraw ħajjithom, fejn f'kull xenarju ssib lil kulħadd jitbiegħed mill-periklu, waqt li l-pumpiera jidħlu ġo fih. Qal li minbarra li trid tkun bniedem altruwist, biex tkun pumpier trid tkun ukoll tkun fiżikament u mentalment b'saħħtek, għax maż-żmien ix-xogħol jaf iħalli trawma fuq il-persuna. Qal li dan l-aspett jiġi indirizzat permezz ta' programm ta' sapport tal-impjegati (ESP) biex il-membri jingħataw l-għajnuna psikoloġika kollha li għandhom bżonn. Mistoqsi dwar l-iktar mument diffiċli fil-karriera tiegħu, is-Sur Psaila rrakkonta kif snin ilu, meta kien pumpier, sfronda fuqu saqaf ta' dar fil-Marsa li kienet qed taqbad. "Kont maqbud min-nofsi… għidt jien ħa mmut hawn," jirrakkonta s-Sur Psaila, li nqabad fid-dar flimkien mal-kollega tiegħu. B'xorti tajba fid-daqqa u l-ħin ħafna mid-duħħan telaq, u t-tnejn li huma rnexxielhom joħorġu minn qalb it-tifrik. Attwalment hemm 270 membru fil-Protezzjoni Ċivili, li tlieta minnhom huma nisa.